PATVIRTINTA

Alytaus miesto savivaldybės tarybos

2022 m. kovo 31 d.

sprendimu Nr. T-113

PRITARTA

Lopšelio–darželio tarybos

2021 m. gruodžio 15 d.

nutarimu (protokolo Nr. L-251)

**ALYTAUS LOPŠELIO-DARŽELIO „PASAKA“**

**NUOSTATAI**

**I SKYRIUS**

**BENDROSIOS NUOSTATOS**

1. Alytaus lopšelio-darželio „Pasaka“ nuostatai (toliau – nuostatai) reglamentuoja Alytaus lopšelio-darželio „Pasaka“ (toliau – lopšelis-darželis) teisinę formą, priklausomybę, savininką, savininko teises ir pareigas įgyvendinančią instituciją, buveinę, mokyklos grupę, tipą, pagrindinę paskirtį, mokymo kalbą ir mokymo formas, mokymo formų įgyvendinimo būdus, programas, veiklos teisinį pagrindą, sritį, rūšis, tikslą, uždavinius, funkcijas, lopšelio-darželio teises ir pareigas, veiklos organizavimą ir valdymą, savivaldą, darbuotojų priėmimą į darbą, jų darbo apmokėjimo tvarką, atestaciją, lėšų šaltinius, jų naudojimo tvarką ir finansinės veiklos kontrolę, lopšelio-darželio veiklos priežiūrą, reorganizavimo, likvidavimo tvarką, struktūros pertvarką.

2. Lopšelio-darželio oficialusis pavadinimas – Alytaus lopšelis-darželis „Pasaka“, trumpasis pavadinimas – lopšelis-darželis „Pasaka“. Lopšelis-darželis įregistruotas Juridinių asmenų registre, kodas 191052755.

3. Lopšelio-darželio istorija: 1966 m. lapkričio 2 d. įsteigtas Alytaus lopšelis-darželis Nr. 2. Alytaus miesto tarybos 1996 m. gruodžio 19 d. 2-ojo šaukimo 19 posėdžio sprendimu Alytaus lopšelis-darželis Nr. 2 nuo 1997 m. sausio 1 d. pervardytas į Alytaus lopšelį-darželį „Pasaka“.

4. Teisinė forma – biudžetinė įstaiga.

5. Lopšelio-darželio priklausomybė – savivaldybės ikimokyklinio ugdymo mokykla.

6. Lopšelio-darželio savininkė – Alytaus miesto savivaldybė, Rotušės a. 4, Alytus, LT-62504.

7. Lopšelio-darželio savininko teises ir pareigas įgyvendinanti institucija – Alytaus miesto savivaldybės taryba, kuri vykdo savininko teises ir pareigas, numatytas Lietuvos Respublikos biudžetinių įstaigų įstatyme ir kituose įstatymuose.

8. Lopšelio-darželio buveinė – Vingio g. 7A, Alytus, LT-63219.

9. Mokyklos grupė – ikimokyklinio ugdymo mokykla.

10. Mokyklos pagrindinė paskirtis – ikimokyklinis ir priešmokyklinis ugdymas.

11. Mokyklos tipas – lopšelis-darželis.

12. Kita paskirtis – specialiųjų poreikių vaikų ir vaikų, sergančių įvairiais alerginiais susirgimais ir bronchine astma, ugdymas.

13. Mokymo kalba – lietuvių kalba.

14. Mokymo forma – grupinė (mokymo proceso organizavimo būdai – kasdienis ir nuotolinis) ir pavienė (mokymo proceso organizavimo būdai – savarankiškas, nuotolinis, ugdymosi šeimoje).

15. Lopšelis-darželis yra viešasis juridinis asmuo, turintis antspaudą su savivaldybės herbu, atsiskaitomąją ir kitas sąskaitas Lietuvos Respublikos įregistruotuose bankuose, atributiką, savo veiklą grindžia Lietuvos Respublikos Konstitucija, Civiliniu kodeksu, Švietimo įstatymu, Vaiko minimalios ir vidutinės priežiūros įstatymu, Biudžetinių įstaigų įstatymu, Jungtinių tautų vaiko teisių konvencija, Lietuvos Respublikos Vyriausybės nutarimais, Lietuvos Respublikos švietimo, mokslo ir sporto ministerijos teisės aktais, Alytaus miesto savivaldybės teisės aktais, šiais nuostatais ir kitais teisės aktais. Veiklos laikotarpis neribotas.

16. Lopšelis-darželis turi interneto svetainę ([www.pasaka.alytus.lm.lt](http://www.pasaka.alytus.lm.lt)), joje viešai skelbia informaciją apie lopšelio-darželio veiklą.

**II SKYRIUS**

**LOPŠELIO-DARŽELIO VEIKLOS SRITYS IR RŪŠYS, TIKSLAS, UŽDAVINIAI, FUNKCIJOS**

17. Lopšelio-darželio veiklos sritis – švietimas.

18. Lopšelio-darželio veiklos rūšys:

18.1. pagrindinės veiklos rūšys:

18.1.1. ikimokyklinio amžiaus vaikų ugdymas, kodas 85.10.10;

18.1.2. priešmokyklinio amžiaus vaikų ugdymas, kodas 85.10.20.

18.2. kitos švietimo veiklos rūšys:

18.2.1. sportinis ir rekreacinis švietimas, kodas 85.51;

18.2.2. kultūrinis švietimas, kodas 85.52;

18.2.3. kitas, niekur kitur nepriskirtas, švietimas, kodas 85.59;

18.2.4. švietimui būdingų paslaugų veikla, kodas 85.60.

19. Kitos ne švietimo veiklos rūšys:

19.1. kitų maitinimo paslaugų teikimas, kodas 56.29;

19.2. kita žmonių sveikatos priežiūros veikla, kodas 86.90;

19.3. nuosavo arba nuomojamo nekilnojamo turto nuoma ir eksploatavimas, kodas 68.20.

20. Lopšelio-darželio veiklos tikslas – teikti kokybišką, vaikų poreikius atitinkantį ikimokyklinį ir priešmokyklinį ugdymą, pritaikyti jį specialiųjų ugdymosi poreikių turintiems vaikams, ugdyti aktyvų, savimi ir savo gebėjimais pasitikintį, stiprią motyvaciją turintį vaiką, sudaryti prielaidas tolimesniam sėkmingam mokymui(-si) mokykloje.

21. Lopšelio-darželio uždaviniai:

21.1. užtikrinti saugią ir sveiką ugdymo(-si) aplinką;

21.2. saugoti ir stiprinti vaikų fizinę ir psichinę sveikatą, garantuoti jų socialinį saugumą;

21.3. skatinti vaikų savarankiškumą, iniciatyvumą, kūrybiškumą, atskleisti jų gebėjimus, puoselėti individualybę;

21.4. pagal ikimokyklinio ar priešmokyklinio ugdymo programas ugdomam vaikui ir jo tėvams (globėjams, rūpintojams) koordinuotai teikti švietimo pagalbą teisės aktų nustatyta tvarka;

21.5. užtikrinti visapusišką pagalbą vaikams, gyvenantiems šeimose, kurioms taikoma atvejo vadyba ir kurioms administracijos direktoriaus įsakymu skirtos socialinių įgūdžių ugdymo ir palaikymo  paslaugos;

21.6. ugdyti vaikų bendražmogiškąsias vertybes;

21.7. saugoti ir puoselėti vaiko tautinės ir etninės kultūros pagrindus;

21.8. užtikrinti ikimokyklinio ir priešmokyklinio ugdymo(-si) tęstinumą, orientuojantis į darnią vaiko raidą bei pagalbą vaikui ir jo šeimai;

21.9. kurti partneriškus lopšelio-darželio ir vaiko tėvų (globėjų, rūpintojų) santykius, padėti gerinti vaiko ugdymosi šeimoje kokybę;

21.10. užtikrinti rekomendacijų dėl smurto prevencijos priemonių įgyvendinimą.

22. Vykdydamas jam pavestus uždavinius lopšelis-darželis atlieka tokias funkcijas:

22.1. vadovaudamasis švietimo, mokslo ir sporto ministro patvirtinta Priešmokyklinio ugdymo bendrąja programa, atsižvelgdamas į vietos ir lopšelio-darželio bendruomenių reikmes, taip pat vaikų poreikius ir interesus, konkretina ir individualizuoja ugdymo turinį;

22.2. rengia Ikimokyklinio ugdymo programą;

22.3. vykdo ugdymo procesą pagal ikimokyklinio, priešmokyklinio ir kitas ugdymo programas, sutartyse sutartus įsipareigojimus, užtikrina ugdymo kokybę;

22.4. rengia kvalifikacijos programas, švietimo projektus;

22.5. teikia specialistų pagalbą specialiųjų ugdymosi poreikių vaikams;

22.6. sudaro sąlygas Alytaus miesto savivaldybės visuomenės sveikatos biurui vykdyti vaikų sveikatos priežiūrą;

22.7.įvertina vaikų specialiuosius ugdymosi poreikius, siunčia į Alytaus miesto pedagoginę psichologinę tarnybą dėl specialiosios pagalbos skyrimo ir organizuoja specialųjį ugdymą teisės aktų numatyta tvarka;

22.8. nustato interesantų ir svečių lankymosi tvarką, griežtai riboja pašalinių asmenų patekimą į lopšelį-darželį ir jo teritoriją;

22.9. organizuoja tėvų (globėjų, rūpintojų) pageidavimu jų mokamas papildomas paslaugas (ekskursijas, meno, muzikos, šokių užsiėmimus ir kt.) teisės aktų nustatyta tvarka;

22.10. sudaro sąlygas darbuotojams tobulinti kvalifikaciją;

22.11. bendradarbiauja su pedagogų kvalifikacijos tobulinimo institucijomis, kartu organizuoja mokymus, seminarus, diskusijas;

22.12. užtikrina higienos normų, teisės aktų reikalavimus atitinkančią sveiką, saugią ugdymosi ir darbo aplinką;

22.13. siekdamas ugdymo kokybės gerinimo, atlieka veiklos kokybės įsivertinimą;

22.14. analizuoja teikiamos švietimo pagalbos vaikui veiksmingumą, prireikus koreguoja švietimo pagalbos priemonių teikimą;

22.15. ugdymo turinio reikalavimams įgyvendinti kuria reikiamą materialinę bazę vadovaudamasis švietimo, mokslo ir sporto ministro patvirtintais Švietimo aprūpinimo standartais;

22.16. organizuoja vaikų maitinimą lopšelyje-darželyje;

22.17. viešai skelbia informaciją apie lopšelio-darželio veiklą švietimo, mokslo ir sporto ministro nustatyta tvarka;

22.18. atlieka kitas įstatymų ir teisės aktų numatytas funkcijas.

23. Vaikų ugdymosi pasiekimai įteisinami ir pasiekimus patvirtinantys dokumentai išduodami Lietuvos Respublikos švietimo, mokslo ir sporto ministro nustatyta tvarka.

**III SKYRIUS**

**LOPŠELIO-DARŽELIO TEISĖS IR PAREIGOS**

24. Lopšelis-darželis, įgyvendindamas jam pavestus tikslus ir uždavinius, atlikdamas jam priskirtas funkcijas, turi teisę:

24.1. sudaryti sąlygas kiekvienam asmeniui ugdytis, plėtoti savo galias ir gebėjimus, gauti reikiamą pagalbą, patirti sėkmę mokantis socialinėje, kultūrinėje ir (ar) kitoje veikloje ir būti nediskriminuojamam dėl ugdymosi poreikių įvairovės ir (ar) švietimo pagalbos reikmės pagal galimybes ir vadovaujantis teisės aktų nustatyta tvarka;

24.2. parinkti ugdymo metodus ir ugdymosi veiklos būdus, kurti naujus ugdymo ir ugdymosi metodus, atitinkančius lopšelio-darželio tikslus ir uždavinius;

24.3. priartinti ugdymo turinį prie gyvenimo poreikių, stiprinti bendrųjų gebėjimų ir kompetencijos ugdymą, metodų integravimą;

24.4. stebėti ir vertinti ugdymo procesą, vaikų pažangą, jų pasiekimus ir pritaikyti įvairias tyrimo metodikas vidiniam įsivertinimui ir ugdymo tobulinimui užtikrinti;

24.5. bendradarbiauti su savo veiklai įtakos turinčiais fiziniais ir juridiniais asmenimis;

24.6. vykdyti savivaldybės, šalies ir tarptautinius švietimo projektus;

24.7. stoti ir jungtis į mokyklų, mokytojų, vadovų asociacijas, dalyvauti jų veikloje;

24.8. gauti paramą teisės aktų nustatyta tvarka;

24.9. sudaryti bendradarbiavimo sutartis su socialiniais partneriais, sutartis su juridiniais ir fiziniais asmenimis dėl paslaugų teikimo ir (ar) prekių tiekimo;

24.10. naudotis kitomis teisės aktų suteiktomis teisėmis.

25. Lopšelis-darželis privalo užtikrinti:

25.1. sveiką, saugią, užkertančią kelią smurto, prievartos apraiškoms bei žalingiems įpročiams ugdymo(-si) aplinką;

25.2. kokybišką ugdymą;

25.3 ugdymo programų įgyvendinimą;

25.4. ugdymo sutarčių sudarymą ir sutartų įsipareigojimų vykdymą;

25.5. atvirumą vietos bendruomenei;

25.6. kitų teisės aktais nustatytų pareigų vykdymą.

**IV SKYRIUS**

**LOPŠELIO-DARŽELIO VEIKLOS ORGANIZAVIMAS IR VALDYMAS**

26. Lopšelio-darželio veikla organizuojama pagal:

26.1. direktoriaus patvirtintą Lopšelio-darželio strateginį planą, kuriam yra pritarusi Lopšelio-darželio taryba ir Alytaus miesto savivaldybės vykdomoji institucija ar jos įgaliotas asmuo;

26.2. direktoriaus patvirtintą Lopšelio-darželio metinį veiklos planą, kuriam yra pritarusi Lopšelio-darželio taryba;

26.3. direktoriaus patvirtintą Ikimokyklinio ugdymo programą, kuriai yra pritarusi Lopšelio-darželio taryba ir lopšelio-darželio savininko teises ir pareigas įgyvendinanti institucija;

26.4. Priešmokyklinio ugdymo bendrąją programą, patvirtintą švietimo, mokslo ir sporto ministro.

27. Lopšeliui-darželiui vadovauja direktorius, kurį viešo konkurso būdu pareigoms skiria ir iš jų atleidžia savivaldybės meras teisės aktų nustatyta tvarka.

28. Alytaus miesto savivaldybės taryba, vadovaudamasi teisės aktais:

28.1. tvirtina metinį biudžetą (skiria įstaigos metinius asignavimus);

28.2. tvirtina, keičia ir papildo Lopšelio-darželio nuostatus;

28.3. tvirtina Vaikų priėmimo į Alytaus miesto savivaldybės lopšelius-darželius ir mokyklas-darželius tvarkos aprašą;

28.4. tvirtina lopšelio-darželio didžiausią leistiną pareigybių skaičių;

28.5. priima sprendimus dėl:

28.5.1. lopšelio-darželio darbo laiko nustatymo suderinimo;

28.5.2. lopšelio-darželio pertvarkymo ir likvidavimo;

28.5.3. sprendžia kitus teisės aktuose ir Lopšelio-darželio nuostatuose jos kompetencijai priskirtus klausimus.

29. Alytaus miesto savivaldybės meras, vadovaudamasis teisės aktais:

29.1. nustato direktoriaus darbo užmokestį;

29.2. skiria direktoriui premijas, priemokas, priedus;

29.3 skiria direktoriui tarnybines nuobaudas;

29.4. tvirtina Lopšelio-darželio direktoriaus darbo grafiką;

29.5. tvirtina Lopšelio-darželio direktoriaus pareigybės aprašymą, kurį teisės aktų nustatyta tvarka rengia Alytaus miesto savivaldybės administracijos Švietimo ir sporto skyriaus vedėjas.

30. Kvalifikacinius reikalavimus lopšelio-darželio direktoriui nustato švietimo, mokslo ir sporto ministro įsakymu patvirtinti Savivaldybių švietimo įstaigų vadovų kvalifikaciniai ir viešojo konkurso tvarkos organizavimo nuostatai.

31. Lopšelio-darželio direktorius:

31.1. atskaitingas Alytaus miesto savivaldybės tarybai;

31.2. savo užduočių vykdymo klausimais pavaldus Alytaus miesto savivaldybės merui arba jo įgaliotam asmeniui;

31.3. vadovauja švietimo įstaigos strateginio plano ir metinių veiklos planų, švietimo programų rengimui, rekomendacijų dėl smurto prevencijos įgyvendinimo lopšelyje-darželyje priemonių įgyvendinimui, juos tvirtina, vadovauja jų vykdymui;

31.4. tvirtina Lopšelio-darželio vidaus struktūrą, Lopšelio-darželio darbuotojų pareigybių sąrašą neviršydamas nustatyto didžiausio leistino pareigybių skaičiaus;

31.5. tvirtina pedagogų ir kitų darbuotojų pareigybių aprašymus, Lietuvos Respublikos darbo kodekso ir kitų teisės aktų nustatyta tvarka priima į darbą ir atleidžia iš jo lopšelio-darželio darbuotojus, skatina juos, skiria jiems drausmines nuobaudas;

31.6. priima vaikus į įstaigą ir išbraukia juos iš mokinių sąrašų Alytaus miesto savivaldybės tarybos nustatyta tvarka, sudaro ugdymo sutartis ir jas nutraukia teisės aktų nustatyta tvarka;

31.7. suderinęs su Lopšelio-darželio taryba, tvirtina Lopšelio-darželio darbo tvarkos taisykles;

31.8. sudaro vaikams ir darbuotojams sveikas, saugias, užkertančias kelią bet kokioms smurto, prievartos apraiškoms ir žalingiems įpročiams, ugdymo ir darbo sąlygas;

31.9. organizuoja ir koordinuoja lopšelio-darželio veiklą pavestoms funkcijoms atlikti, uždaviniams įgyvendinti, analizuoja ir vertina lopšelio-darželio veiklą, materialinius ir intelektinius išteklius;

31.10. ugdymo turinio formavimo ir ugdymo proceso organizavimo klausimais organizuoja pedagogų ir švietimo pagalbos specialistų, kurių veikla susijusi su nagrinėjamu klausimu, pasitarimus;

31.11. leidžia įsakymus, kontroliuoja jų vykdymą;

31.12. sudaro teisės aktų nustatytas komisijas, darbo grupes;

31.13. sudaro lopšelio-darželio vardu sutartis lopšelio-darželio funkcijoms atlikti;

31.14. organizuoja lopšelio-darželio dokumentų saugojimą ir valdymą teisės aktų nustatyta tvarka;

31.15. teisės aktų nustatyta tvarka valdo, naudoja lopšelio-darželio turtą, lėšas ir jais disponuoja, rūpinasi intelektiniais, materialiniais, finansiniais, informaciniais ištekliais, užtikrina jų optimalų valdymą ir naudojimą;

31.16. rūpinasi pedagogų metodinės veiklos organizavimu, darbuotojų profesiniu tobulėjimu, sudaro jiems sąlygas tobulinti kvalifikaciją, mokytojams ir kitiems pedagoginiams darbuotojams galimybę atestuotis ir organizuoja jų atestaciją švietimo, mokslo ir sporto ministro nustatyta tvarka;

31.17. inicijuoja lopšelio-darželio savivaldos institucijų sudarymą ir skatina jų veiklą;

31.18. bendradarbiauja su ugdytinių tėvais (globėjais, rūpintojais), pagalbą vaikui, pedagogui ir lopšeliui-darželiui teikiančiomis įstaigomis, teritorinėmis policijos, socialinių paslaugų, sveikatos įstaigomis, vaiko teisių apsaugos tarnybomis ir kitomis vaiko teisių institucijomis;

31.19. atstovauja lopšeliui-darželiui kitose institucijose;

31.20. dalį savo funkcijų teisės aktų nustatyta tvarka gali pavesti atlikti direktoriaus pavaduotojams;

31.21. vykdo kitas teisės aktuose ir pareigybės aprašyme nustatytas funkcijas;

31.22. savo darbo laiką tvarko pats, nepažeisdamas darbo teisės normų nustatytų maksimaliojo darbo laiko ir minimaliojo poilsio laiko trukmės reikalavimų (įskaitant atostogas ir komandiruotes).

32. Lopšelio-darželio direktorius atsako už Lietuvos Respublikos įstatymų ir kitų teisės aktų laikymąsi lopšelyje-darželyje, už demokratinį lopšelio-darželio valdymą, užtikrina bendradarbiavimu grįstus santykius, Pedagogų etikos kodekso reikalavimų laikymąsi, skaidriai priimamus sprendimus, lopšelio-darželio bendruomenės narių informavimą, tinkamą funkcijų atlikimą, nustatytų lopšelio-darželio tikslų ir uždavinių įgyvendinimą, lopšelio-darželio veiklos rezultatus, už gerą ir veiksmingą Vaiko minimalios ir vidutinės priežiūros priemonių įgyvendinimą.

**V SKYRIUS**

**LOPŠELIO-DARŽELIO SAVIVALDA**

33. Lopšelio-darželio taryba (toliau – taryba) – aukščiausia lopšelio-darželio savivaldos institucija. Taryba telkia lopšelio-darželio ugdytinių tėvų (globėjų, rūpintojų), pedagogų ir kitų darbuotojų atstovus svarbiausiems tikslams numatyti ir uždaviniams spręsti. Taryba padeda spręsti lopšelio-darželio aktualius klausimus, atstovauti direktoriui teisėtiems lopšelio-darželio interesams.

34. Tarybos nuostatus tvirtina Lopšelio-darželio taryba.

35. Taryba sudaroma iš lopšelyje-darželyje nedirbančių ugdytinių tėvų (globėjų, rūpintojų), pedagogų ir kitų darbuotojų: trys ugdytinių tėvai (globėjai, rūpintojai), trys pedagogai, trys kiti darbuotojai.

 36. Į tarybą lygiomis dalimis pedagogus deleguoja Mokytojų taryba, kitus darbuotojus – šių darbuotojų susirinkimas; tėvus (globėjus, rūpintojus) deleguoja lopšelio-darželio grupių tėvai (globėjai, rūpintojai): kiekvienoje grupėje išrenkamas tėvų atstovas, tėvų atstovų susirinkime išrenkami nariai į tarybą. Lopšelio-darželio taryboje gali būti vienas vietos bendruomenei atstovaujantis asmuo (seniūnaitis, bendruomeninės organizacijos tarybos deleguotas atstovas ar kitas vietos bendruomenės atstovas, susietas bendrais gyvenimo atitinkamoje vietos bendruomenėje poreikiais ir interesais).

37. Taryba renkama mokslo metų pradžioje dvejų metų kadencijai. Tarybos narys gali būti renkamas dviem kadencijoms.

38. Jeigu tarybos nario įgaliojimai nutrūksta iki kadencijos pabaigos, naują tarybos narį likusiam kadencijos laikotarpiui skiria grupė, skyrusi tarybos narį, kurio įgaliojimai nutrūko. Naujas tarybos narys pareigas pradeda eiti tada, kai apie jo paskyrimą paskelbia tarybos pirmininkas ir tarybos narys raštiškai sutinka vykdyti šiuose nuostatuose nurodytus įsipareigojimus.

39. Jeigu tarybos narys netinkamai vykdo tarybos nuostatuose nustatytas pareigas arba jų nevykdo, tarybos pirmininkas, gavęs daugiau nei pusės tarybos narių pritarimą, turi teisę kreiptis į narį delegavusią grupę ir prašyti atšaukti paskirtą tarybos narį.

40. Jeigu tarybos narys netenkina delegavusios grupės lūkesčių, grupė turi teisę atšaukti paskirtą tarybos narį.

41. Tarybos posėdžiai kviečiami ne rečiau kaip du kartus per metus. Posėdis teisėtas, jei jame dalyvauja ne mažiau kaip du trečdaliai narių. Nutarimai priimami posėdyje dalyvaujančių balsų dauguma. Jeigu balsai pasiskirsto vienodai, lemia pirmininko balsas. Lopšelio-darželio direktorius, kitų lopšelio-darželio savivaldos institucijų atstovai, lopšelio-darželio bendruomenės nariai, vietos bendruomenės nariai, susieti bendrais gyvenimo atitinkamoje vietos bendruomenėje poreikiais ir interesais, seniūnaitis tarybos posėdžiuose gali dalyvauti kviestojo nario teisėmis.

42. Prireikus taryba gali organizuoti uždarus posėdžius.

43. Taryba pirmajame posėdyje po narių išrinkimo arba perrinkimo - slaptu arba atviru balsavimu išrenka tarybos pirmininką, jo pavaduotoją, sekretorių. Lopšelio-darželio direktorius negali būti tarybos pirmininkas.

44. Taryba:

44.1. teikia siūlymus dėl lopšelio-darželio strateginių tikslų, uždavinių ir jų įgyvendinimo priemonių;

44.2. pritaria Lopšelio-darželio nuostatams, Strateginiam planui, Lopšelio-darželio metiniam veiklos planui, Lopšelio-darželio darbo tvarkos taisyklėms, Ikimokyklinio ugdymo programai ir kitiems lopšelio-darželio veiklą reglamentuojantiems dokumentams, kuriuos teikia lopšelio-darželio direktorius;

44.3. teikia siūlymus lopšelio-darželio direktoriui dėl Lopšelio-darželio nuostatų pakeitimo ar papildymo, lopšelio-darželio vidaus struktūros tobulinimo;

44.4. pasirenka veiklos įsivertinimo sritis, veiklos kokybės įsivertinimo atlikimo metodiką, analizuoja įsivertinimo rezultatus ir priima sprendimus dėl veiklos tobulinimo;

44.5. svarsto Lopšelio-darželio direktoriaus metų veiklos ataskaitą;

44.6. svarsto lopšelio-darželio lėšų naudojimo klausimus;

44.7. teikia siūlymus Alytaus miesto savivaldybės tarybai dėl materialinio aprūpinimo, veiklos tobulinimo;

44.8. teikia siūlymus dėl lopšelio-darželio darbo tobulinimo, saugių vaikų ugdymo ir darbo sąlygų sudarymo, talkina formuojant materialinius, finansinius ir intelektinius išteklius;

44.9. svarsto lopšelio-darželio direktoriaus tarybai teikiamus klausimus, inicijuoja vietos bendruomenės, šeimos ir lopšelio-darželio bendradarbiavimą.

45. Tarybos nutarimai yra teisėti, jei jie neprieštarauja Lietuvos Respublikos teisės aktams. Lopšelio-darželio direktorius, Alytaus miesto savivaldybės taryba, švietimo priežiūrą vykdančios institucijos, nustatę, kad tarybos priimti sprendimai prieštarauja Lietuvos Respublikos įstatymams ir kitiems lopšelio-darželio veiklą reglamentuojantiems teisės aktams, siūlo tarybai juos svarstyti iš naujo. Tarybai atsisakius, ginčas sprendžiamas Lietuvos Respublikos įstatymų nustatyta tvarka.

46. Taryba už savo veiklą vieną kartą per metus atsiskaito lopšelio-darželio bendruomenei.

47. Mokytojų taryba – nuolat veikianti lopšelio-darželio savivaldos institucija pedagogų profesiniams ir bendriesiems ugdymo klausimams spręsti. Ją sudaro lopšelio-darželio direktorius, direktoriaus pavaduotojas ugdymui, visi lopšelyje-darželyje dirbantys pedagogai, švietimo pagalbą teikiantys specialistai, kiti tiesiogiai ugdymo procese dalyvaujantys asmenys. Į posėdžius gali būti kviečiami kitų savivaldos institucijų atstovai.

48. Mokytojų tarybai vadovauja lopšelio-darželio direktorius.

49. Mokytojų tarybos posėdžius šaukia lopšelio-darželio direktorius. Posėdis yra teisėtas, jei jame dalyvauja du trečdaliai lopšelio-darželio pedagogų. Nutarimai priimami posėdyje dalyvavusių narių balsų dauguma.

50. Mokytojų tarybos posėdžiai šaukiami kartą per pusmetį. Prireikus šaukiami neeiliniai posėdžiai.

51. Mokytojų taryba:

51.1. aptaria praktinius ugdymo organizavimo, vaikų ugdymo kokybės klausimus;

51.2. svarsto valstybės nustatytą švietimo standartų įgyvendinimą, ugdymo turinio atnaujinimą, optimalių ugdymosi sąlygų ir pedagogų veiklos tobulinimo būdus;

51.3. analizuoja ugdymo planų, lopšelio-darželio veiklos ir ugdymo programų įgyvendinimą;

51.4. aptaria skirtingų gebėjimų vaikų ugdymo organizavimo principus, jų ugdymo programas, metodus;

51.5. nustato vaikų pažangos ir pasiekimų vertinimo, informacijos rinkimo, fiksavimo bei panaudojimo tvarką;

51.6. kartu su lopšelio-darželio pagalbos vaikui specialistais, visuomenės sveikatos priežiūros specialistu, Alytaus pedagoginės psichologinės tarnybos psichologais sprendžia vaikų sveikatos, saugios aplinkos, ugdymosi, poilsio ir mitybos klausimus;

51.7. teikia siūlymus Lopšelio-darželio tarybai įvairiais lopšelio-darželio veiklos organizavimo ir ugdymo klausimais;

51.8. svarsto ir priima rekomendacijas teisės aktų nustatytais ir lopšelio-darželio direktoriaus teikiamais klausimais.

52. Lopšelyje-darželyje sudaroma Metodinė taryba. Ji nustato pedagogų metodinės veiklos prioritetus, pedagogų kvalifikacijos tobulinimo poreikius, inicijuoja inovacijų diegimą lopšelyje-darželyje, teikia lopšelio-darželio direktoriui siūlymus dėl ugdymo turinio formavimo ir jo įgyvendinimo organizavimo gerinimo.

53. Metodinė taryba renkama dvejiems metams. Jos narių skaičių nustato Mokytojų taryba.

54. Metodinės tarybos veiklą koordinuoja direktoriaus pavaduotojas ugdymui.

55. Lopšelyje-darželyje gali veikti ir kitos savivaldos institucijos (tėvų, globėjų, rūpintojų).

**VI SKYRIUS**

**DABUOTOJŲ PRIĖMIMAS Į DARBĄ, JŲ DARBO APMOKĖJIMO TVARKA IR ATESTACIJA**

56. Darbuotojai į darbą lopšelyje-darželyje priimami ir atleidžiami iš jo Lietuvos Respublikos darbo kodekso ir kitų teisės aktų nustatyta tvarka.

57. Lopšelio-darželio darbuotojams už darbą mokama Lietuvos Respublikos įstatymų ir kitų teisės aktų nustatyta tvarka.

58. Lopšelio-darželio direktorius, direktoriaus pavaduotojas ugdymui kvalifikaciją tobulina Lietuvos Respublikos švietimo, mokslo ir sporto ministro nustatyta tvarka.

59. Lopšelio-darželio pedagogai atestuojami ir kvalifikaciją tobulina Lietuvos Respublikos švietimo, mokslo ir sporto ministro nustatyta tvarka.

**VII SKYRIUS**

**LOPŠELIO-DARŽELIO TURTAS, LĖŠOS, JŲ NAUDOJIMO TVARKA, FINANSINĖ VEIKLOS KONTROLĖ IR LOPŠELIO-DARŽELIO VEIKLOS PRIEŽIŪRA**

60. Lopšelis-darželis valdo patikėjimo teise perduotą savivaldybės turtą, naudoja ir disponuoja juo pagal įstatymus ir Alytaus miesto savivaldybės tarybos nustatyta tvarka.

61. Lopšelio-darželio bendruomenės nariai gali naudotis lopšelio-darželio patalpomis ir kitu turtu neatlyginamai teisės aktų nustatyta tvarka.

62. Lopšelio-darželio lėšos:

62.1. valstybės biudžeto specialiųjų tikslinių dotacijų savivaldybės biudžetui skirtos lėšos ir Alytaus miesto savivaldybės biudžeto lėšos, skiriamos pagal patvirtintas sąmatas;

62.2. pajamos už teikiamas paslaugas;

62.3. fondų, organizacijų, kitų juridinių ir fizinių asmenų dovanotos ar kitaip teisėtais būdais perduotos lėšos, tikslinės paskirties lėšos pagal pervedimus;

62.4. paramos pagal Labdaros ir paramos įstatymą lėšos;

62.5. kitos teisėtai gautos lėšos.

63. Lėšos naudojamos Lietuvos Respublikos teisės aktų nustatyta tvarka.

64. Lopšelio-darželio buhalterinę apskaitą tvarko Alytaus miesto paslaugų centras.

65. Lopšelio-darželio finansinė veikla kontroliuojama Lietuvos Respublikos teisės aktų nustatyta tvarka.

66. Lopšelio-darželio veiklos priežiūra atliekama Lietuvos Respublikos švietimo, mokslo ir sporto ministro įsakymų nustatyta tvarka.

**VIII SKYRIUS**

**BAIGIAMOSIOS NUOSTATOS**

67. Lopšelis-darželis registruojamas Lietuvos Respublikos teisės aktų nustatyta tvarka.

68.Lopšelis-darželis pertvarkomas ar likviduojamas Lietuvos Respublikos teisės aktų nustatyta tvarka.

69. Lopšelio-darželio nuostatus jų pakeitimus ir papildymus tvirtina Alytaus miesto savivaldybės taryba.

70. Lopšelio-darželio nuostatai keičiami ir papildomi Alytaus miesto savivaldybės tarybos, Lopšelio-darželio tarybos ar lopšelio-darželio direktoriaus iniciatyva.

 \_\_\_\_\_\_\_\_\_\_\_\_\_\_\_\_\_\_\_\_